ઉલ્લેખનીય છે કે, પ્રભાતસિંહ ચૌહાણે અમિત શાહને તેમની પત્નીને ટિકિટ ફાળવવા માટે પત્ર લખ્યો હતો, પરંતુ ભાજપ દ્વારા તેમની પુત્રવધુને ટિકિટ આપવામાં આવી છે. આ મામલે આખરે પ્રભાતસિંહે જ પક્ષ સામે નમતુ જોખવાનો વારો આવ્યો હતો. આ મામલે તેમણે અગાઉ કહ્યું હતું કે, ટિકિટની ચર્ચા હવે પૂર્ણ થઇ ગઇ છે, તેઓ હજુ પણ ભાજપમાં જ છે. મુખ્યમંત્રી વિજય રૂપાણીએ પણ આ અંગે નિવેદન આપતા કહ્યું હતું કે, પ્રભાતસિંહ ચૌહાણ ટિકિટની વાત ભૂલી ફરી પાછા પક્ષના કામમાં જોડાઇ ગયા છે. પરંતુ રવિવારે કાર્યક્રમમાં પહોંચેલ પ્રભાતસિંહનું વર્તન કંઇ બીજુ જ કહી રહ્યું હતું. તેઓ આ કાર્યક્રમમાં મોડા પહોંચ્યા હતા અને સીએમ રૂપાણી નીકળતા હતા એ સમયે મીડિયા કર્મચારીએ પ્રભાતસિંહને તેમના પરિવારમાં ચાલતા ટિકિટના વિખવાદ અંગે પ્રશ્ન કરતા તેમનો ગુસ્સો ફાટી નીકળ્યો હતો. તેમણે મીડિયા કર્મીનો હાથ પકડી લીધો હતો અને તેને લાફો મારવાની ધમકી પણ આપી હતી. ત્યાર બાદ તેઓ કાર્યક્રમમાંથી નીકળી ગયા હતા.